ΓΡΑΠΤΗ ΕΡΩΤΗΣΗ E-2044/97 υποβολή: Laura Gonzαlez Αlvarez (GUE/NGL), Pedro Marset Campos (GUE/NGL) και Marνa Sornosa Martνnez (GUE/NGL) προς την Επιτροπή (13 Iουνίου 1997)

Θέμα: Η κατασκευή εργοστασίου για την επεξεργασία και μεταποίηση τοξικών αποβλήτων στο Μπαρακάλντο (Βισκάϊα Ισπανίας)

Τα τοξικά απόβλητα που προέρχονται από ένα εντομοκτόνο, το λινντέϊν, δημιουργούν σοβαρότατο περιβαλλοντικό πρόβλημα στην τοποθεσία Μπαρακάλντο (Βισκάϊα Ισπανίας)

Η κυβέρνηση της χώρας των Βάσκων προτίθεται να κατασκευάσει ένα εργοστάσιο για την επεξεργασία του λινντέϊν σε καθαρή μορφή και τη μεταποίησή του σε τριχλωροβενζόλιο, προϊόν ιδιαίτερα τοξικό και ρυπαντικό.

Το σχέδιο αυτό εγείρει έντονη ανησυχία μεταξύ του πληθυσμού για τους εξής λόγους:

- εξαιτίας της γειτνίασής του με κατοικημένα κέντρα καθώς και με νοσοκομείο (Hospital de Cruces)

- επειδή πρόκειται για ιδιαιτέρως τοξικό και επικίνδυνο προϊόν

- για τους κινδύνους με τους οποίους απειλεί την υγεία και το περιβάλλον.

1. Είναι σε θέση η Επιτροπή να μας πει εάν το σχέδιο αυτό χρηματοδοτείται με κονδύλια της ΕΕ;

2. Δεν νομίζει η Επιτροπή ότι, εν προκειμένω, θα έπρεπε να πληρούνται οι γενικές προϋποθέσεις της οδηγίας 96/61/ΕΟΚ ((EE L 257 της 10.10.1996, σελ. 26. )) σχετικά με την ολοκληρωμένη πρόληψη και έλεγχο της ρύπανσης;

3. Τί διαβήματα προτίθεται η Επιτροπή να πραγματοποιήσει προς τις αρμόδιες αρχές προκειμένου να εξασφαλίσει την ορθή εφαρμογή της οδηγίας 91/689/ΕΟΚ ((ΕΕ L 377 της 31.12.1991, σελ. 20. )) για τα τοξικά και επικίνδυνα απόβλητα καθώς και της κοινοτικής νομοθεσίας περί αποβλήτων;

4. Γνωρίζει η Επιτροπή εάν έχει εκπονηθεί μελέτη για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον σύμφωνα με την οδηγία 85/337/ΕΟΚ ((ΕΕ L 175 της 5.7.1985, σελ. 40. ));

5. Γνωρίζει η Επιτροπή τους πιθανούς κινδύνους για την υγεία που ενδέχεται να προκύψουν από ένα εργοστάσιο όπως αυτό, το οποίο θα βρίσκεται σε μια πυκνοκατοικημένη περιοχή;

Απάντηση της κας Wulf-Mathies εξ ονόματος της Επιτροπής (24 Ιουλίου 1997)

1. Η Επιτροπή αποφάσισε, στις 17 Δεκεμβρίου 1996, να χρηματοδοτήσει στο πλαίσιο του Ταμείου Συνοχής το σχέδιο κατασκευής εργοστασίου για την επεξεργασία του λιντέϊν σε καθαρή μορφή και τη μεταποίησή του σε τριχλωροβενζόλιο, στο Μπαρακάλντο (Barakaldo). To εν λόγω σχέδιο έχει ακριβώς ως σκοπό να επιλύσει τα περιβαλλοντικά προβλήματα και δημόσιας υγείας που προέρχονται από την ύπαρξη του εν λόγω προϊόντος που κατατάσσεται ως τοξικό και ερεθιστικό καθώς και επικίνδυνο για το περιβάλλον.

2. Η οδηγία 96/61/ΕΚ ((ΕΕ L 257 της 10.10.1996 )) του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και μείωση της ρύπανσης, δεν εφαρμόζεται ακόμη. Πράγματι, τα κράτη μέλη πρέπει να την εναρμονίσουν με το εθνικό δίκαιο το αργότερο μέχρι τις 30 Οκτωβρίου 1999.

3. Η Ισπανία δεν ανακοίνωσε ακόμη τα εθνικά μέτρα εναρμόνισης της οδηγίας 91/689/ΕΟΚ ((ΕΕ L 377 της 31.12.1991 )) του Συμβουλίου, της 12ης Δεκεμβρίου 1991, για τα επικίνδυνα απόβλητα. Η Επιτροπή προσέφυγε στο Δικαστήριο για παράλειψη κατά της Ισπανίας βάσει του άρθρου 169 της συνθήκης ΕΚ (υπόθεση C-72/97). Το Δικαστήριο δεν αποφάνθηκε ακόμη. Εξάλλου, με απόφαση της 5ης Ιουνίου 1997, το Δικαστήριο κατεδίκασε την Ισπανία για μη εναρμόνιση της οδηγίας 91/156/ΕΟΚ ((ΕΕ L 78 της 26.3.1991 )), της 18ης Μαρτίου 1991, περί τροποποιήσεως της οδηγίας 75/442/ΕΟΚ, σχετικά με τα απόβλητα εντός της οριζόμενης προθεσμίας από το άρθρο 2 (1η Απριλίου 1993).

4. Η Επιτροπή διαβεβαιώνει ότι το σχέδιο σχετικά με το εν λόγω εργοστάσιο επεξεργασίας του hexachlorocyclohexane υποβλήθηκε στη διαδικασία αξιολόγησης της περιβαλλοντικής επίπτωσης σύμφωνα με την οδηγία 85/337/ΕΟΚ ((ΕΕ L 175 της 5.7.1985 )) του Συμβουλίου, της 27ης Ιουνίου 1985, σχετικά με την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον. Η δήλωση σχετικά με την περιβαλλοντική επίπτωση του σχεδίου δημοσιεύθηκε στο Boletin Oficial del Pais Vasco αριθ. 166, της 30 Αυγούστου 1996.

5. Η μελέτη σχετικά με την επίπτωση που αναφέρεται ανωτέρω, έχει καθορίσει ότι η μεταποίηση του λιντέϊν σε τριχλωροβενζόλιο αποτελεί τη βέλτιστη επίλυση του προβλήματος, ιδίως λόγω των κάτωθι παραγόντων: αφενός η επιτόπου επεξεργασία καθιστά δυνατή την αποφυγή κάθε κινδύνου εξάτμισης του λιντέϊν και μεταγενέστερης μόλυνσης στη μεταφορά και αφετέρου το εργοστάσιο είναι προσωρινής διάρκειας και θα καταστραφεί μετά από τη μεταποίηση 4.500 τόνων λιντέϊν σε καθαρή μορφή.